
Hilsen fra forfatteren

Å gå inn på kontoret til Ingrid Kristiansen er som å tre inn i et levende arkiv over norsk løpehistorie. Veggene er dekket fra gulv til tak av fotografier og avisutklipp. Glimt fra en karriere uten sidestykke – sammen med gamle startnumre og trofeer – ikke som utstillingsgjenstander, men som deler av et liv som fortsatt pulserer i rommet.

Også utenfor løpestadion er hun kvikk og uformell – rask i replikken, trygg i stemmen. Det er umulig å ikke la seg smitte av energien hennes. For Ingrid Kristiansen har løping aldri bare vært trening. Det har vært selve livet – og det er det fortsatt. At hun fremdeles, førti år etter storhetstiden som eliteutøver, holder norske rekorder på både 10 000 meter (30.13,74, satt i Oslo 5. juli 1986) og maraton (2.21.06, satt i London 21. april 1985), sier alt om prestasjonene hennes – og hvor krevende de er å matche, selv for dagens utøvere.

Selv har jeg vært en ivrig mosjonist hele mitt voksne liv og har slukt alt jeg har kommet over av bøker, podkaster og artikler om løping. Likevel var det først da jeg ble kjent med Ingrid Kristiansen at jeg forsto hvor unik hennes tilnærming til løping er. Hun snur mange av dagens etablerte sannheter på hodet – og det gikk raskt opp for meg at dette er en innsikt som fortjener å nå langt flere.

Jeg har alltid tenkt at vi som lesere er heldige når vi får et helt liv av erfaringer og kunnskap kondensert ned til en bok. Det er en gave – å få gå inn i et annet menneskes univers, lære av det og kanskje forstå litt mer av sitt eget liv på veien.

Ingrid Kristiansen er en av verdens fremste løpere gjennom tidene – en kvinne med så mye internalisert treningskunnskap at det har blitt et håndverk, et sted der kunnskap og erfaring møter kunst og intuisjon. Det er denne sjeldne kombinasjonen vi har forsøkt å fange i ord i denne boka. Den har kommet til ved at jeg har intervjuet Ingrid Kristiansen – og skrevet ned hennes historie.

Dette er ikke en tradisjonell løpebok, men så er heller ikke Kristiansen en person som trives innenfor trange rammer. Derfor får du som leser mer enn en treningsoppskrift. Her veves relevante biografiske fortellinger fra et levd løperliv sammen med praktisk kunnskap og konkrete råd.

Ingrid Kristiansen utfordrer oss – enten vi er ganske ferske løpere eller mer erfarne – til å strekke oss, til å sette oss mål og til å tørre å stille til start på mosjonsløp.

Jeg har meldt meg på flere løp selv. Kanskje dette er året du gjør det samme?

God lesing – og løping!

Marit Beate Kasin 



INNLEDNING

LØPING ER FRIHET

< Styrke: «Løpingen gir meg styrke i hodet og kraft i kroppen, slik at jeg kan møte livet på en bedre måte», sier Ingrid Kristiansen. Her løper hun med Ingrid Eliassen Eriksen i Løperådet. 

Etter et langt liv med idrett handler løping for meg om mer enn tid og resultater. Det handler om å være til stede – i kroppen, i livet, i øyeblikket. Løpingen gir meg styrke i hodet og kraft i kroppen, slik at jeg kan møte livet på en bedre måte. Det er så fint å løpe ut en tidlig morgen, når lufta er klar og stillheten ennå hviler over byen. Når pust og skritt gradvis finner sin egen flyt. Det er godt å kjenne kroppen våkne og nå det punktet der løpingen ikke lenger kjennes som en anstrengelse, men som en frihet. Det er denne friheten jeg ønsker at du også skal oppleve – og det er den jeg tror kan forandre livet ditt – steg for steg.

Jeg vil gi et løfte til deg som leser denne boka: Uansett hvor du er på reisen din som løper – enten du akkurat har knyttet på deg skoene, eller du jager nye personlige rekorder som supermosjonist eller eliteutøver – vil du finne råd og metoder her som kan ta deg videre. Du vil finne relevante historier fra mitt liv som utøver, men først og fremst deler jeg kunnskap, erfaringer og mange konkrete tips som gjør at du kan hente ut det som gir mest mening akkurat der du er.

Mange av dem som formidler løping i dag, er menn. Og mye av forskningen på trening og løping er gjort av menn, for menn. Selv har jeg aldri latt kjønnsskiller styre meg. Jeg har alltid tenkt at jeg kan klare akkurat det samme som menn – og at min kunnskap og erfaring har noe å tilføre løpemiljøet. Jeg var den første kvinnen som løp maraton på norsk jord, og jeg sto på startstreken i Los Angeles i 1984 – da kvinner for aller første gang fikk løpe maraton i OL. Den reisen er en del av min historie og en del av denne boka. Men dette er ikke en bok bare for kvinner – like lite som bøker skrevet av menn bare er for menn. Dette er en bok for alle som vil finne sin vei i løpingen, uansett kjønn og alder.

Denne boka springer også ut av podkasten Løperådet, der min treningsfilosofi møter en ny generasjon løpere med store ambisjoner og travle liv. Initiativet til podkasten kom fra Ingrid Eliassen Eriksen og Josefine Brekke – to unge kvinner som stilte spørsmålet: Kan vanlige folk oppnå uvanlige resultater? Slik startet samarbeidet vårt. Jeg sa ja til å være med i studio og som trener og mentor. Det ble både lærerikt og morsomt. I Løperådet deler jeg erfaringer fra et langt løpeliv, mens de utfordrer meg med sin nysgjerrighet, åpenhet og moderne tilnærming til trening. Det gjør meg glad at unge, som kanskje aldri har hørt om meg før, finner noe å kjenne seg igjen i – og tar med seg lærdom videre i sin egen løping. For i møtet mellom generasjonene har det oppstått et fellesskap – et sted der vi snakker om økter, pulssoner, motivasjon og livet mellom treningene. Kanskje er det nettopp denne ærligheten som gjør at mellom 15 000 og 20 000 lyttere følger oss hver uke. Når denne boka skulle skrives, syns jeg det derfor var fint at også historiene til Ingrid og Josefine deles med dere lesere, fordi de viser hvordan treningen virker i de hektiske livene til dagens unge, ambisiøse løpere.

For meg er det verdifullt å være en tydelig stemme i et løpemiljø der altfor mange fortsatt tror fremgang handler om flest mulig kilometer, lengst mulig økter og hardest mulig trening. Dagens løpere møter en jungel av råd og meninger som ofte forvirrer mer enn de oppklarer. Ett mål med denne boka er å vise at det finnes en annen, enklere vei i løpingen – og samtidig være en motvekt til treningshysteriet, og til ideen om at løping må være en kamp mot deg selv.

Løping er verdens enkleste idrett – du tar på deg skoene og løper ut døra. Likevel tar det lang tid å forstå hva som faktisk virker. Det tok meg tjue år å lære hvordan man får mest igjen for treningen – med minst mulig slit. Den kunnskapen vil jeg gi videre.

Min metode bygger på overskudd, kontinuitet og personlig tilpasning – slik at du kan finne en vei som ikke bare gir resultater her og nå, men som også varer. For varig fremgang handler ikke om å trene mest mulig, men om å trene klokt. For mange av dere kan det bety at dere faktisk vil oppnå mer ved å gjøre mindre.

Lykke til!

Ingrid Kristiansen 

